ועדת הכלכלה, כנסת 20, פרוטוקול מספר 275, 2016-07-05 09:30

איתן כבל: בוקר טוב, אני פותח את ישיבת ועדת הכלכלה.

איתן כבל: ההתכנסות הזאת היא בעקבות שני נושאים מרכזיים שביקשו חברות הכנסת זהבה גלאון וסתיו שפיר להעלות: משרד האנרגיה הסתיר במשך שנתיים דוח לפיו כמות הגז ב"לווייתן" נמוכה ב-20% מהמצופה.

איתן כבל: ב-10:00 אנחנו נתחיל דיון נוסף, שגם הוא פרי יוזמה של חברת הכנסת זהבה גלאון, שכותרתו היא: ההליכים למתן רישיונות חדשים לחיפושי נפט וגז טבעי.

איתן כבל: בבקשה, גברתי.

זהבה גלאון: תודה רבה.

זהבה גלאון: במשך שנתיים משרד האנרגיה הסתיר מהציבור אומדן פסימי של כמות הגז ב"לווייתן".

זהבה גלאון: גם אתה, אדוני, גם חברי כנסת אחרים וגם ארגונים, היינו בין העותרים לבג"ץ נגד מתווה הגז.

זהבה גלאון: ושופטי בג"ץ התבססו על אומדני הגז האופטימיים, כפי שנמסרו להם על ידי משרד האנרגיה, ולא הוגש להם האומדן הפסימי יותר של כמות הגז ב"לווייתן".

זהבה גלאון: אני רוצה לומר שמדובר כאן בהטעיה בזדון, גם של הציבור וגם של בג"ץ.

זהבה גלאון: מדובר בהפרה בוטה וחמורה של מינהל ציבורי תקין, ואולי אפילו – אומר זאת בזהירות – בשחיתות של ממש.

זהבה גלאון: האומדן הפסימי מדבר על 20% פחות מהצפי, וזה תמוה בעיניי שמשרד האנרגיה השקיע מאמצים כל כך גדולים וכל כך משמעותיים לגנוז את הדוח.

זהבה גלאון: היה שם תהליך: קודם נתנו לחברה הולנדית להעריך, אחר כך גנזו את הדוח, אחר כך החליפו את חברת הייעוץ, אחר כך עיכבו את פרסום הדוח עד אחרי החלטת בג"ץ בנושא ועד אחרי חתימה סופית של המתווה.

זהבה גלאון: אני מודה שהדבר הזה לא ברור ומעלה שאלות מאוד קשות.

זהבה גלאון: אני רוצה עכשיו לומר מה אנחנו מבקשים.

זהבה גלאון: אני חושבת שמי שאחראי להסתרה הזאת חייב לא רק לתת הסברים אלא גם חייב לתת על זה את הדין.

זהבה גלאון: בעיניי מדובר בהפרה בוטה וחמורה של כללי מינהל ציבורי, וההפרה הזאת חייבת להיבדק.

זהבה גלאון: אדוני היושב-ראש, אנחנו מדברים כאן על החלטה כלכלית שיש לה השלכות אדירות על המשק הישראלי, ואני מבינה את המוטיבציה של משרד האנרגיה להתיישר לימין ברוני הגז.

זהבה גלאון: אני מבינה את האומדנים האופטימיים של חברות הגז, ואם משרד האנרגיה מתיישר על פי האומדנים האופטימיים, יש לנו כאן סיבה ממשית לדאגה.

זהבה גלאון: אומדני הגז החדשים שפורסמו בימים האחרונים מחייבים, בעיניי, בחינה מחודשת של היתרי היצוא למונופול הגז.

זהבה גלאון: ואני מסכמת בזה שהדבר אולי יחייב בחינה מחודשת של מדיניות היצוא הישראלי, לאור הנתונים האלה.

זהבה גלאון: יש לעצור כל יצוא גז עד שתתבצע בחינה רצינית ושקופה של הנושא.

זהבה גלאון: תודה.

איתן כבל: חברת הכנסת סתיו שפיר, המגישה השנייה, בבקשה.

סתיו שפיר: תודה רבה על קיומו של הדיון הזה.

סתיו שפיר: חברת הכנסת גלאון אמרה את הדברים יפה, ואני אנסה להוסיף על דבריה.

סתיו שפיר: מעבר לעובדה שיש פה הסתרה במכוון, מהציבור ומבית המשפט העליון, של המידע והנתונים על עתודות הגז, אנחנו גם רואים פה ניסיון נוסף, שחוזר על עצמו לאורך כל הדיון על הגז, להסתיר מהציבור מידע, לכנס צוותים שלא ברור מיהם ומהם ועל בסיס איזו הסמכה הם מתכנסים ומה הם עושים, מבלי לדווח לציבור על החלטותיהם, לפעמים תוך כדי ניגודי עניינים ברורים בתוך הצוותים האלה.

סתיו שפיר: אני אוסיף לדיון הזה נושא נוסף, שלגביו שלחתי מכתב למשרד האנרגיה כבר לפני חודשיים ועדיין לא הצלחתי לקבל תשובה, והוא בנוגע לצוות מרידור.

סתיו שפיר: הטעויות של צוות קנדל, שאנחנו כולנו משלמים עליהן ועוד נשלם עליהן, הרבה מהן נבעו מהסיבות שציינתי: צוות שכונס מבלי שברור לשם מה הוא כונס, שערך דיונים מול חברות הגז מבלי שדיווח לציבור ובלי פרוטוקולים ברורים של מה היה בדיונים האלה אלא רק סיכומי דיון, מבלי לפרסם את כל חוות הדעת וכל המסמכים שנגעו לדבר, מבלי שהיו שם נציגי ציבור ועוד דברים.

סתיו שפיר: וצוות מרידור לא רק שהוא משחזר את הבעיות ואת החטאים של צוות קנדל, נראה שהוא אפילו מכפיל אותם.

סתיו שפיר: אני שלחתי את השאלות הבאות, ואני אשמח לקבל עליהן תשובה כאן בוועדה.

סתיו שפיר: האם יש לצוות מרידור כתב הסמכה?

סתיו שפיר: אם קיים כזה, אבקש לראות אותו.

סתיו שפיר: האם הובלת צוות מרידור על ידי שאול מרידור עומדת בהוראות הסכם ניגוד עניינים עליו חתום מרידור נוכח קשריו של אחיו לחברות הגז?

סתיו שפיר: מיהם חברי צוות מרידור ומה היה הליך המינויים והבחירה של אותם חברים?

סתיו שפיר: האם קיים צוות מרידור פגישות עד כה, ובפרט פגישות עם נציגי שותפויות הגז?

סתיו שפיר: מה מספר הפגישות שקוימו ומה מועדן, כולל פרוטוקולים, כפי שראוי לפרסם, בעיקר כשמדובר בפגישות של צוות ממשלתי עם חברות פרטיות.

סתיו שפיר: האם הועברו לצוות מרידור מסמכים משותפויות הגז, באי כוחן או כל גוף לא ממשלתי אחר?

סתיו שפיר: גם אותם נבקש לראות.

סתיו שפיר: האם הועברה לידיו חוות דעת עדכנית לעניין הצורך הביטחוני בהפעלת סעיף 52 לחוק ההגבלים העסקיים?

סתיו שפיר: האם גיבש היועץ המשפטי לממשלה הנחיות בדבר משמעות פסק דינו של בית המשפט העליון בפרשת מתווה הגז, לצורך הסדרת ענף הגז הטבעי?

סתיו שפיר: אדוני היושב-ראש, לאחר שאתה ערכת דיונים מאוד משמעותיים בנושא הגז פה בוועדה, אני חושבת שגם הנושא הזה, כל עבודתו של צוות מרידור, מצריך כאן דיון דחוף, שבו הוועדה תדרוש תשובות לשאלות האלה, שכבר חודשיים ממתינות לתשובה.

איתן כבל: חבר הכנסת דב חנין, בבקשה.

דב חנין: תודה לך, אדוני היושב-ראש.

דב חנין: אני מצטרף לדברי חברותיי שפתחו את הדיון הזה ויזמו אותו.

דב חנין: תודה לכן.

דב חנין: אני רוצה לומר כמה דברים.

דב חנין: קודם כול, ההתנהלות בפרשה של המידע על עתודות הגז היא באמת מזעזעת.

דב חנין: אנחנו מדברים על סוגיה שנדונה לעייפה, גם כאן בכנסת, גם בפני בית המשפט העליון, גם בציבור – אבל הנה מסתבר שהנתונים שעליהם כולנו השתתנו את הדיון הזה, נתונים רשמיים שהוצגו על ידי המדינה, לא היו נתונים אמתיים.

דב חנין: הנושא הזה, אדוני היושב-ראש, לא יכול להסתכם באיזושהי תשובה פורמלית ובאיזשהו תירוץ.

דב חנין: העניין הזה מחייב חקירה.

דב חנין: אני לא יודע מה באמת קרה כאן, אבל הפער האדיר בנתונים הוא מטריד מאוד.

דב חנין: ישנה טענה רצינית שאכן לא מדובר בתגלית חדשה, שרק זה עתה נודע לנו שיש לנו פחות גז ממה שחשבנו.

דב חנין: אלא שלאורך כל הדרך משרד האנרגיה היה ער לנתונים האלה.

דב חנין: אם הדבר הזה הוא נכון, אז הוא מעורר חשד לעבירות מאוד רציניות, ואני אומר את הדברים בזהירות, כיוון שהדברים צריכים להיחקר בצורה מעמיקה.

דב חנין: כמובן שלנתון הזה יש משמעות מעשית מאוד גדולה.

דב חנין: אנחנו לא עוסקים רק בשאלה של הסתרת אינפורמציה, אם זו אכן הוסתרה, אלא אנחנו גם עוסקים בשאלה שיש לה רלוונטיות לגבי החלטות קריטיות שהתקבלו, למשל ההחלטה על יצוא.

דב חנין: אם יסתבר שיש לנו פחות גז, אז הטענות של מתנגדי היצוא, המשקל שלהן הרבה יותר גדול, מכיוון שחסר גז ואנחנו נצטרך את הגז הזה.

דב חנין: ואז מתעוררת שאלה – ושוב, אני אומר שזו שאלה, עוד מוקדם לפסוק בעניין הזה – האם היה מניע לאותה הסתרה, והמניע היה לתמוך בהחלטה פוליטית-כלכלית כזאת או אחרת לקידום היצוא.

דב חנין: אני חייב לומר, אדוני היושב-ראש, שהפרשה האחרונה הזאת מצטרפת לשורה של פרשות שבהן התנהלותו של משרד האנרגיה, אדוני המנכ"ל, מעוררת אצלנו שאלות מאוד קשות, ואני אחלק את הדברים שלי לשלושה תחומים: קודם כול, התנהלות ריכוזית.

דב חנין: אתם מנהלים את כל השליטה בתחום הגז בצורה מאוד ריכוזית, ואפילו משרדי ממשלה אחרים אתם לא משתפים מספיק בעניין.

דב חנין: הדבר הזה הוא בעייתי, הוא מעיד שאתם לא למדתם את הדוח האמריקאי בעניין תאונת הנפט הקיצונית במפרץ מקסיקו, ששם הלקח המרכזי היה שלא יכול להיות רגולטור אנרגטי שהוא גם אחראי על התחום הסביבתי.

דב חנין: אלא שאתם ממשיכים בקו הזה, כאילו שמפרץ מקסיקו לא קרה בכדור הארץ שלנו.

דב חנין: אתם אומרים "לא אכפת לנו", ובשיטת הסמוך הישנה, או שיטה מעצבנת אחרת, אתם מצליחים לרכז בידיכם את כל השליטה הרגולטיבית, גם בצד האנרגטי וגם בצד הסביבתי.

דב חנין: וזה דבר מאוד בעייתי, ואני מציע לך, אדוני המנכ"ל, באופן אישי, שעוד לפני ועדת החקירה שתוקם אחרי תאונת הגז והנפט שתהיה אצלנו, לקרוא את הדוח האמריקאי הזה, או לפחות את הפרק של הפרדת הרגולציה.

דב חנין: כדי שלפחות תוכל להגיד באותה ועדת חקירה שקראת אותו ובכל זאת החלטת לקחת את כל האחריות על שכמך ולא לחלק אחריות גם לגורמים אחרים.

דב חנין: זו כמובן פעולה שאני מאוד מכבד, אבל היא צריכה להיעשות בצורה מודעת.

דב חנין: הדבר הנוסף - - -

איתן כבל: דב ושאר הח"כים, אני מבקש – לוח הזמנים שלנו מאוד צפוף, אז להצטופף.

דב חנין: אני מתקדם לסיום.

דב חנין: אז נקודה ראשונה בעייתית היא הריכוזיות.

דב חנין: נקודה בעייתית נוספת היא נקודת ההגנות על הים.

דב חנין: אתם לא דרשתם מחברות האנרגיה ביטוחים מספיקים, ואלה הם נתונים שכבר נמצאים בידינו.

דב חנין: אתם גם לא דרשתם ולא דורשים ערבויות מספקות.

דב חנין: אנחנו מדברים על קידוחים סופר מסובכים - - -

איתן כבל: דב, עזוב את זה, זה הדיון הבא.

דב חנין: אז אני אחזור לעניין הזה בהמשך.

דב חנין: בשורה התחתונה, אדוני המנכ"ל – ואני אומר לך את זה כמישהו שאני מאוד מכבד ברמה האישית – אני מאוד מוטרד מצורת ההתנהלות שלכם כמשרד.

דב חנין: אגב, זאת צורת התנהלות שלא התחילה בתקופת כהונתך כמנכ"ל אלא היא מהווה המשך של מסורת ארגונית לא מוצלחת של משרד האנרגיה.

דב חנין: תודה.

איתן כבל: תודה.

איתן כבל: יעל כהן-פארן, בבקשה.

יעל כהן-פארן: תודה.

יעל כהן-פארן: אני רוצה להצטרף לדברים החשובים שאמרו קודמיי ולחזק בכמה נקודות.

יעל כהן-פארן: ראשית, הנושא של כמויות הגז במאגרים הוא קריטי לקבלת החלטות.

יעל כהן-פארן: אני רוצה להזכיר שהחלטות שהתקבלו בשנים האחרונות בנוגע ליצוא הגז, בנוגע למתווה הגז, שלמעשה הרחיב את אפשרויות היצוא מתוך כך שהוא לקח בשיקוליו הנחות אחרות לגבי כמויות הגז האפשרי שקיים בחופי מדינת ישראל – כל ההחלטות האלה הן החלטות היסטוריות, קריטיות, בקנה מידה שאין רבים כאלה בהיסטוריה של מדינת ישראל מבחינת המשמעות הכלכלית האדירה שלהן למשק הישראלי.

יעל כהן-פארן: ומעבר להערכות של השווי במיליארדים, אני גם מדברת על אפשרות לעצמאות אנרגטית, על היכולת של ישראל להיות נטולת תלות ביבוא גז ונפט ממדינות חוץ, שלא תמיד ממש אוהבות אותנו.

יעל כהן-פארן: ולכן אני חושבת שעל הנושא של הקריטיות של קבלת ההחלטות אין עוררין בחדר הזה.

יעל כהן-פארן: יש גם שאלה של החשיבות של המאגרים שנלקחים בחשבון.

יעל כהן-פארן: כל עניין המשחק במספרים הוא הדבר שהכי מדאיג אותי, והדאיג אותי בעבר, בנוגע להחלטות שהתקבלו בוועדת צמח ובנוגע להחלטות שהתקבלו במתווה הגז.

יעל כהן-פארן: גם ראינו את השינוי שנעשה בין צמח למתווה הגז, שפתאום לקחו מאגרים שלא היו נחשבים באותה רמת סבירות שהתקבלו.

יעל כהן-פארן: ועכשיו אנחנו גם מגלים שיש דוח אחר, שבכלל נותן הערכות אחרות.

יעל כהן-פארן: עדיין לא ראינו אותו, זה הכול דברים שפורסמו בתקשורת.

יעל כהן-פארן: אני מאמינה שתכף מנכ"ל המשרד יענה לנו שהכול נמצא בחוסר ודאות מאוד גדול ושיש דוח כזה ויש דוח אחר – תכף נשמע אותו, אני לא אכניס מילים לפיו.

יעל כהן-פארן: אבל בסופו של דבר, נכון, זה העניין: יש כאן חוסר ודאות מאוד גדול, ולכן אנחנו צריכים להיות זהירים.

יעל כהן-פארן: וכשמקבלים החלטות צריך לקחת את הרמה הכי סבירה שתהיה ולא את הרמה שאולי-אולי-אולי תהיה.

יעל כהן-פארן: אני חייבת לציין שמי שהפנה את תשומת הלב להסתרה של המידע על כמויות הגז היה "המשמר החברתי" – שאני חייבת לציין אותם לטובה – בפניות שלהם למשרד האנרגיה.

יעל כהן-פארן: ופשוט מדהים אותי לקרוא את ההתבטאויות של ההסתרה, שהכול סודות מסחריים, ושאם בעל חזקה מבקש לא לגלות את התוצאות אז לא יגלו אותן, ולא מעניין חוק חופש המידע וחוק הנפט.

יעל כהן-פארן: תודה.

איתן כבל: תודה, יקירה.

איתן כבל: חבר הכנסת פרי, בבקשה.

יעקב פרי: לפני שנתיים התפרסם באתרי החדשות שכמות הגז במאגר "לווייתן" נמוכה מההערכות הראשונות.

יעקב פרי: נאמר אז 17.6 טריליון רגל מעוקב של גז, במקום 21.9.

יעקב פרי: לפני חודש אוששו החששות האלה.

יעקב פרי: אחר כך SGS, הוחלפה ב-RPS הבריטית, וזאת אוששה, או מצאה, שזה 17.6.

יעקב פרי: עכשיו, אני לגמרי בעד שקיפות, ואם יש כאן מקרה של הסתרה אז קודם כול בואו לא נצפה שיקום משרד האנרגיה ויודה שהוא הסתיר.

יעקב פרי: כלומר, אנחנו צריכים לראות אם הייתה מה שנקרא כוונת מכוון, או שמא היה פה נושא של בלבול וחוסר סדר, או, חלילה, חוסר שקיפות, כפי שחברות הכנסת גלאון ושפיר טענו.

יעקב פרי: אני באמת לא מתיימר להיות מומחה לגז טבעי.

יעקב פרי: אני שמעתי מספר פעמים שמשרד התשתיות והאנרגיה טוען, ואני כמעט מצטט את מה שכתוב בתקשורת, שקשה להעריך את כמות הגז במאגר בגלל גודלו הרב, 324 ק"מ, ומכיוון שבוצעו רק שלושה קידוחים עד כה.

יעקב פרי: זה ציטוט, ואני לא יודע לקבוע אם הוא נכון או לא נכון.

יעקב פרי: אבל כאשר אין מניעה אמתית – ולפי הערכת הוועדה הזאת, שקיימה בנושא הגז באמת אינספור דיונים מעמיקים, אין מניעה – אין ספק שהמידע צריך להיות מפורסם לציבור.

יעקב פרי: לכמות המוערכת יש ללא ספק השלכה מכרעת על יצוא ועל כל אותם דברים שהכברנו עליהם מילים.

יעקב פרי: לסיום, אני רוצה לומר שאנחנו תקפנו את הממשלה, בצדק רב, כולל בבית המשפט העליון, אבל אנחנו צריכים מאוד להיזהר שבסופו של דבר התקיפה לא תהיה רק לשם התקיפה.

יעקב פרי: אנחנו צריכים להכיר בחשיבות של נושא הגז הטבעי למדינת ישראל, גם מבחינה כלכלית וגם מבחינה מדינית, למרות שהיינו חלוקים על הנימוקים שבעטיים נלקח הסעיף המפורסם.

יעקב פרי: אני מאוד מקווה שנוכל לשמוע בדיון הזה, שהוא באמת דיון חשוב, ממשרד האנרגיה הסבר משכנע, שלא לומר הסבר אמתי.

איתן כבל: תמר, בבקשה.

איתן כבל: משפט.

תמר זנדברג: איתן, תודה רבה.

תמר זנדברג: ותודה לזהבה וסתיו על היוזמה של הדיון.

תמר זנדברג: הוועדה הזאת עסקה בכל נושא הגז לאורך זמן, ואני חושבת שיש כאן סימפטום – מאוד גדול – לתופעה הרבה יותר רחבה: מה קורה בהיעדר שקיפות וכשדברים נעשים במחשכים, בלי שהציבור יודע ועוקב.

תמר זנדברג: אתמול הורשע נוחי דנקנר בהרצת מניות.

תמר זנדברג: אם ניקח כמה שנים אחורה, אי אפשר היה לתאר שהציבור יעקוב בצורה כזאת אחרי מה שקורה בתוך שוק ההון וידע לעקוב אחרי תהליכים כמו "הנפקת חברים" וכולי.

תמר זנדברג: היום אנחנו כבר אחרי כמה שנים של מעקב ציבורי ואזרחי מאוד תקיף ומאוד קפדני אחרי נושא מתווה הגז, והפרטים מתבררים בחתיכות-חתיכות, פה ושם.

תמר זנדברג: אני חושבת שהדיון הזה – ושוב כל הכבוד לחברות הכנסת היוזמות – מראה שלא אנחנו, חברי הכנסת, נבחרי הציבור, ולא הציבור, לא נעזוב את הנושא הזה ולא נרפה ממנו.

תמר זנדברג: ולכו תדעו מה עוד מסתתר שם ומה עוד נגלה עם הזמן.

תמר זנדברג: כלומר, זה לא מתחיל ונגמר באישור המתווה בהליכים בכנסת ובממשלה, אלא יש כאן גם מעקב אזרחי וחברתי עיקש ורציף, וזה המקום להצדיע כאן לכל הפעילים, שבהתנדבות, באופן חסר תקדים, עקבו אחרי כל האותיות הקטנות, הניירות הקטנים והפרוטוקולים, שלא קיימים.

איתן כבל: אוקיי, תודה.

תמר זנדברג: וזו קריאת אזהרה להמשך: מה שלא התגלה עכשיו, אנחנו נגלה אותו בדרך זו או אחרת, במוקדם או במאוחר.

איתן כבל: תודה.

איתן כבל: שאול, בבקשה.

<שאול מרידור: הדיון הזה, שנקבע כהצעה לדיון מהיר, מקפל בכותרת שלו חלק גדול מהבעיה.

<שאול מרידור: אני נמצא בכנסת כבר כמעט 14 שנה, בתפקידים שונים בממשלה, בעיקר משרד האוצר, ואני חייב להגיד שאני חושב שפיקוח פרלמנטרי זה דבר מאוד חשוב, אבל חשוב גם להציב את הגבולות ואיך מדברים, מה אומרים ובמה מאשימים אנשים שבסופו של דבר הם משרתי ציבור, ובהקשר הזה, משרד האנרגיה.

<שאול מרידור: זה בסדר גמור להגיד שרוצים להבין מה בדיוק קרה, אבל אני חושב שכותרת דיון שמדברת על הסתרה של שנתיים והאשמות ששמענו פה מחלק מחברי הכנסת, של דברים פליליים, של שחיתויות – בעיניי אלה אמירות מאוד קשות ולא ראויות למשרתי ציבור.

<שאול מרידור: אף אחד במשרד האנרגיה לא עושה דברים לכיסו ואף אחד לא עושה את זה בשביל אינטרס של חברה כזו או אחרת; כולם עושים את זה בשביל הציבור.

<שאול מרידור: ואני חושב שהדיון, ככל שצריך לקיים אותו, צריך להתקיים במישור המקצועי ולהימנע ממקומות שאולי יגיעו לכותרת של החדשות אבל ימנעו דיון ענייני.

<שאול מרידור: את זה אני אומר כהערת אזהרה לכולנו, לגבי גבולות הדיון הראוי בעיניי.

איתן כבל: שאול, יש יותר מדי דברים שכשיצאנו איתם לדרך הכול היה נכון, רק שהסתבר שאנחנו המעטנו ולא תיארנו לעצמנו באיזה סדרי גודל מדובר.

איתן כבל: כשנוחי דנקנר, שהיה באמת המלך - - -

<שאול מרידור: הוא היה משרת ציבור?

<שאול מרידור: הוא עובד במדינה?

איתן כבל: זה לא משנה.

<שאול מרידור: אני לא מדבר בשם נוחי דנקנר.

יעל כהן-פארן: אבל אנשים מרשות ניירות ערך הלכו לעבוד אצלו.

איתן כבל: יעל, זה לא מה שאני מנסה להגיד.

איתן כבל: כולנו משרתי ציבור בדרך כזו או אחרת, גם נוחי בא לעשות למען הציבור - - -

<שאול מרידור: אני לא מסכים.

<שאול מרידור: אני נורא מצטער, אבל אני לא מוכן להשוות בין - - -

איתן כבל: סליחה, בואו לא ניכנס לזה.

<שאול מרידור: היות שאמרת - - -

איתן כבל: לא, שאול, עזוב, עשה לי טובה.

איתן כבל: אנשי הציבור, רובם אם לא כולם, באמת באים לעשות עבודה.

איתן כבל: הם באים לפה פעם אחר פעם, ואני לפחות, מגן עליהם בכל כוחי.

איתן כבל: אבל זה עדיין לא מונע מאיתנו את הצורך לומר את הדברים.

איתן כבל: נכון, חלקנו – גם אני – משתמשים לפעמים בשפה יותר בוטה.

איתן כבל: אבל אני אגלה לך סוד: עם השנים גם שליחי המדינה לא נהיו יותר רכים.

איתן כבל: תודה.

איתן כבל: בוא נחזור לענייננו.

<שאול מרידור: אני לא זוכר את עצמי מדבר ככה לחברי כנסת, אבל לכם מותר מה שלי אסור.

איתן כבל: עזוב, בוא נגיע לעניין, בוא לא נזרוק רימוני עשן, אין לנו יותר מדי זמן, שאול.

<שאול מרידור: אני אתחיל מדבר אחד פשוט.

<שאול מרידור: חברת הכנסת שפיר, זה נורא מחמיא לי שיש "צוות מרידור", אבל פשוט אין צוות כזה.

<קריאה: גם קנדל אמר את זה.

<שאול מרידור: אחרי שקראתי את המכתב שהקראת אותו קודם, מלבד זה שהוחמאתי - - -

סתיו שפיר: אני שמחה לשמוע שקראת אותו.

סתיו שפיר: אבל החלטת שלא לענות עליו.

<שאול מרידור: הוא הגיע לתקשורת עוד לפני שהוא הגיע אליי, אבל אני תמיד קורא עיתונים.

<שאול מרידור: לגופו של עניין, אין צוות בראשותי ולא היה אף פעם צוות בראשותי.

<שאול מרידור: יש עבודה שוטפת של הממשלה, וכמובן שאני נמצא בה, אבל לא קם צוות חדש.

<שאול מרידור: כל העיסוק של הממשלה במתווה מרגע שבג"ץ קבע את מה שקבע היה להתאים את המתווה לפסיקת בג"ץ – וזה מה שעשינו.

<שאול מרידור: אבל לא מדובר בצוות ולא בדברים אחרים.

סתיו שפיר: יש פרוטוקולים למפגשים האלה שקיימתם?

<שאול מרידור: אני אגיד בצורה חדה: יש מחלוקת די עמוקה בינך וביני – ואני חושב שגם בין רוב עובדי המדינה, כולל משרד המשפטים והמשרד שלנו – בשאלה מה נכון להוציא מדיונים פנימיים בממשלה ובכלל מדיונים שמתקיימים.

<שאול מרידור: אני לא חושב שיש יכולת לקיים דיון עם הצד השני אם יש פרוטוקול או סטנוגרמה של הדברים שנאמרים, כי אז לא ייאמרו דברים.

<שאול מרידור: כן צריך להוציא סיכומי דיון, כן צריך לשקף את עיקרי הדיון - - -

סתיו שפיר: למה שלא ייאמרו דברים?

סתיו שפיר: מה, הסמיכו אותך לדבר בשם כל עובדי המדינה?

סתיו שפיר: מה זה אומר "אנשים לא ידברו"?

סתיו שפיר: מה, בגלל שזה חשוף לציבור?

זהבה גלאון: אני עתרתי לבג"ץ בנושא חוק הריכוזיות בדיוק בגלל הגישה הזאת, ובג"ץ לא קיבל את העמדה שאתה מייצג, הוא קבע שזרימת מידע היא דבר קריטי וחשוב בנסיבות כאלה - -

<שאול מרידור: אני מסכים, רק השאלה היא מהו המידע.

זהבה גלאון: - - כולל פרוטוקולים, מסמכים וסיכומי פגישות.

איתן כבל: שאול, מכיוון שאין לנו הרבה זמן אני תובע ממך להשיב לדיון שלשמו התכנסנו כאן.

<שאול מרידור: אני משתדל.

איתן כבל: לא, בינתיים זה פירוטכניקה והטפות כאלה ואחרות.

איתן כבל: הדיון הוא סביב השאלה האם אכן מדובר ב-20% פחות.

איתן כבל: לשם זה התכנסנו.

איתן כבל: אם כן, יש לזה השלכות דומינו.

איתן כבל: אם לא, תסביר למה זה לא.

איתן כבל: עשה לי טובה, בוא נתכנס לדיון.

<שאול מרידור: אני אנסה להיות מאוד תמציתי, אבל כשמטיחים האשמות אני חושב שצריך לענות עליהן ולא להשאיר אותן באוויר.

<שאול מרידור: לגבי מה שאתם מכנים "הסתרה", אני רוצה להסביר את התהליך כמו שהוא היה.

<שאול מרידור: אני ממש מתרעם על המילה "הסתרה", אני חושב שלא הייתה פה הסתרה כלל ועיקר.

<שאול מרידור: צריך להפריד.

<שאול מרידור: משרד מקצועי של הממשלה מפרסם רק נתונים שבהם הוא מאמין, רק בשלב שבו הוא מחליט שנכון לפרסם אותם כי הוא חושב שהם נכונים, והוא לא יעשה את זה אחרת, למרות שיש כאלה שמעוניינים בזה, כי אני חושב שזה דבר לא נכון.

<קריאה: עשר דקות חקירה - - -

<שאול מרידור: נורא קשה לי לדבר ככה.

איתן כבל: אתם רוצים שאני אסיים את הדיון באמצע?

<שאול מרידור: אני רוצה להבחין בין שני צדדים.

<שאול מרידור: צד אחד, שהוא בתוך הממשלה – ודרך אגב, במקרה הספציפי הזה זה כולל גם את הוועדה הזו, שאליה הממשלה באה לצורך אישור סעיף 52, והיה פה דיון שכלל הרבה מאוד נציגים של הממשלה וגם הוצגה פה מצגת.

<שאול מרידור: הממשלה בעצמה, בכל הדיונים על מתווה הגז, לקחה בחשבון מספר נמוך בהרבה, אפילו נמוך מהמספר שבסופו של דבר פרסמנו, שהוא המספר הנכון מבחינתנו, שהוא, לדעתי, 499 או 500 BCM במאגר.

<שאול מרידור: בכל דיוני המתווה, כל גורמי המקצוע והממשלה, למען הזהירות, לקחו מספר נמוך יותר, והוא המספר שהיה בחוות הדעת שאותה בסופו של דבר לא פרסמנו, של חברה קודמת שהייתה בממשלה.

<שאול מרידור: זה המספר שאנחנו השתמשנו בשביל עצמנו לכל המספרים שהממשלה עשתה.

<שאול מרידור: ולא רק זה, הוא גם הוצג פה על ידי ראש אגף תקציבים במצגת שהוא הציג לוועדה, ואם תרצו לנבור אחורה בהיסטוריה אתם תראו את זה.

יעל כהן-פארן: מה המספר?

יעל כהן-פארן: אתה שולח אותנו לחפש מצגת?

<שאול מרידור: לא, לא, אני הולך - - -

יעל כהן-פארן: אה, אתה הולך להגיד אותו?

יעל כהן-פארן: תודה.

<שאול מרידור: לא לדאוג.

<שאול מרידור: הוא היה בין 470 ל-480 BCM במאגר, שזה מספר נמוך יותר מהמספר שבסופו של דבר אנחנו פרסמנו.

<שאול מרידור: מדינת ישראל משתדלת לעבוד בדרכים מסודרות, בין היתר על ידי מכרזים.

<שאול מרידור: חברת SGS סיימה את תפקידה בממשלה לפני כשנה וחצי, וחברה אחרת זכתה, חברת RPS.

<שאול מרידור: החברה הזו זכתה במכרז ללוות אותנו ברמה הטכנית-הנדסית, והיא קיבלה משימה: לבדוק את הכמות במאגר.

<שאול מרידור: על הדוח ש-SGS פרסמה הייתה הרבה מאוד התדיינות בתוך הממשלה ובין הממשלה לבין הצד השני, שהוא החברות, כדי להבין את המחלוקות הטכניות, ובסופו של דבר החליטה הממשלה לבדוק את זה שוב על ידי החברה החדשה שזכתה, וזה מה שעשתה הממשלה.

<שאול מרידור: הדוח הזה הגיע לשולחני אחרי הרבה מאוד דיונים פנימיים שנעשו על הרבה מאוד הנחות שלו, ביום חמישי – אני לא זוכר את התאריך – וביום ראשון הוא הגיע ללשכת השר, וביום רביעי או חמישי הוא פורסם לציבור.

<שאול מרידור: אם זו הסתרה אז אני מודה שהסתרנו.

<שאול מרידור: אבל אם שבוע מיום שהגיע הדוח לשולחן המנכ"ל וארבעה ימים אחרי שהוא הגיע לשולחן השר הוא מפורסם החוצה – אני לא רואה איך הדבר הזה הוא הסתרה.

<שאול מרידור: כן, יש הבדל בין דוח שבו הממשלה אומרת "אני על הדוח הזה חותמת".

<שאול מרידור: כי כמו שאמרתם, ובצדק, מאגר "לווייתן" הוא מאגר גדול, יש בו עד היום שלושה קידוחים, הוא מתפרס על שטח גדול, ולכן אנחנו כממשלה, יש לנו אחריות כלפי המספר הזה, כי נגזרת ממנו כמות היצוא האפשרית.

<שאול מרידור: יש לנו אחריות לא לשים מספר ש – אולי הוא נכון, דרך אגב; יכול להיות שהחברות צודקות, אף אחד לא אומר שלא.

<שאול מרידור: יכול להיות שלאורך הזמן נגלה שהמספר של החברות היה נכון.

<שאול מרידור: אבל נגלה את זה רק כשיהיה לנו עוד מידע קונקרטי מהמאגר, ולא רק סקרים והמידע הקיים היום.

<שאול מרידור: במידע הקיים היום, לדעת הממשלה המספר הנכון הוא 500 BCM, שזה מספר יותר נמוך מהחברות.

<שאול מרידור: לא הסתרנו את זה, ואני לא מבין את כל העניין שכאילו הלכנו עם החברות.

<שאול מרידור: אנחנו בסוף שמנו מספר רשמי של מדינת ישראל שנמוך ב-20% מהמספר שהחברות חשבו – אז איך הדבר הזה הוא "כניעה לחברות"?

<שאול מרידור: איך זה "עבודה אצל החברות"?

<שאול מרידור: "רצון החברות"?

<שאול מרידור: אני לא מצליח להבין.

<שאול מרידור: המספר הזה הוא המספר שמבחינתנו הוא המספר הנכון למאגר "לווייתן".

<שאול מרידור: עוד מילה אחת על היצוא.

<שאול מרידור: רגע, אם זה המספר, אולי טעינו במתווה שקבענו ליצוא באותה ועדת צמח, שאחר כך הפכה להחלטת ממשלה עם תיקונים?

<שאול מרידור: אז קודם כול שיהיה ברור: בזמן ועדת צמח – ותבדקו את זה, זה כתוב בדוח של הוועדה – מאגר "לווייתן" היה נמוך מ-500 BCM.

<שאול מרידור: הוא הוערך בזמנו במספר שנמוך מ-500, לכו תבדקו אותי.

<שאול מרידור: אז בעניין היצוא, כל הדיון מתחיל בזה שבכלל היה מאגר שקטן מהמאגר שבסוף אמרנו שהוא הגודל שלו.

<שאול מרידור: הדבר השני הוא שכל הרעיון במתווה היצוא הוא שהוא לא קובע כמה יצוא יש לאור הערכות מסוימות של מאגר מסוים, אלא הוא קובע מהי המכסה שאנחנו משאירים למשק המקומי ומהם העקרונות שלפיהם ייקבעו מכסות היצוא לכל המאגרים הבאים.

<שאול מרידור: ולכן, בהגדרה, לא משנה אם המאגר הזה הוא 500 או 600 או 550 – מכסות היצוא ייקבעו בהתאם למספר שהממשלה תקבע.

<שאול מרידור: מילה אחת על הריכוזיות של המשרד.

<שאול מרידור: המשרד הוא לא ריכוזי או לא-ריכוזי.

<שאול מרידור: הממשלה בכלל, כך אני למדתי, עובדת לפי חוקים שהבית הזה מחוקק.

<שאול מרידור: החוקים שהמשרד שלי עובד לפיהם חוקקו על ידי הכנסת, לא על ידי אף אחד אחר.

יעל כהן-פארן: נו, באמת, היום שום חוק לא עובר בלי אישור ממשלה.

<שאול מרידור: החוק הזה הוא מ-1952.

יעל כהן-פארן: אבל הממשלה לא רוצה לתקן אותו.

איתן כבל: חבר'ה, אל תתפרצו, גם לי יש שאלות.

יעל כהן-פארן: אבל זו דמגוגיה.

יעל כהן-פארן: הייתה הצעת חוק לעשות פרוטוקולים והממשלה סירבה.

איתן כבל: אבל זה לא הדיון עכשיו.

<שאול מרידור: אפשר לדבר על המבנה הפרלמנטרי הישראלי, אבל כרגע זה המבנה, ולפיו אני יודע לעבוד.

איתן כבל: שאול, אל תדבר עכשיו על המבנה גם כן.

<שאול מרידור: לא, אבל חשוב לי להגיד שאנחנו לא עובדים לא בריכוזיות או באי-ריכוזיות, אנחנו עובדים על פי הסמכויות שהקנה לנו החוק.

<שאול מרידור: דרך אגב, בהקשר של פתיחת הים, כפי שתראו במצגת שתוצג בדיון הבא, הדבר האחרון שאפשר להגיד על הפעולות של המשרד זה "ריכוזיות".

<שאול מרידור: כל משרדי הממשלה הרלוונטיים שותפים לתהליכים שאנחנו עושים בהקשר הזה – משרד האוצר, משרד המשפטים, משרד ראש הממשלה, המשרד להגנת הסביבה ועוד המון משרדים שותפים לתהליך.

<שאול מרידור: לכן אני לא מקבל את העניין הזה של ריכוזיות.

<שאול מרידור: דרך אגב, אני יכול להרגיע את חבר הכנסת חנין: לא רק שאני מכיר את הדוח, גם הייתי באמריקה וישבתי עם המנהלים של הרשויות השונות בארצות הברית.

<שאול מרידור: אני לא חושב שהמצב שלנו דומה לשלהם, אנחנו במצב מאוד מתקדם.

<שאול מרידור: לנו יש אסדה אחת, בעוד שבארצות הברית יש מאות או אלפים.

<שאול מרידור: ובכל מקרה, כדי להרגיע, אומר שאני מכיר את העניין.

איתן כבל: אוקיי.

איתן כבל: מילה לסתיו, מילה לזהבה - - -

יעל כהן-פארן: אפשר גם מילה?

איתן כבל: ממש לא.

איתן כבל: לא, אני לא יכול.

יעל כהן-פארן: אבל יש פה דברים שהם לא - - -

איתן כבל: נשמה, את יודעת כמה דברים.

איתן כבל: .. אני גם ארצה את הדברים בכתב ממנו.

איתן כבל: אין, זה לא נגמר.

חיים ילין: רגע, שאול, הוא היה קטן, ואז גדל, ואז התכווץ שוב פעם?

<שאול מרידור: לא היית ברוב הישיבה - - -

איתן כבל: אל תענה.

חיים ילין: יש לי שאלה - - -

איתן כבל: לא, אני לא מרשה לך לשאול שאלה.

איתן כבל: שאול, מכיוון שלא הרשיתי לו, אתה לא עונה.

חיים ילין: הערה, לא שאלה.

איתן כבל: לא, סליחה, יש לי לו"ז ואני חייב לעמוד בו.

איתן כבל: סתיו, בבקשה.

סתיו שפיר: אני עדיין ממתינה לקבל את התשובות לשאלות ששאלתי.

סתיו שפיר: גם צוות קנדל אמר לנו כמה פעמים כאן בוועדה ובוועדת הכספים שהוא אינו צוות, שהוא לא באמת מתכנס, שזה דיונים פנימיים ושהם לא מחויבים לספר לציבור שום דבר על הדיונים האלה – והנה, אנחנו רואים למה זה גורם.

סתיו שפיר: זה גורם לפסיקת בג"ץ ולכך שמבקר המדינה אמר מפורשות שההתנהלות הזאת הייתה התנהלות שאינה בגדר מה שאמורה לעשות הממשלה כשהיא מנהלת בשם הציבור משא ומתן עם חברות פרטיות; ושזה חלק מהנזק שנגרם ושגם בגללו המתווה הזה מתגלגל בבג"ץ - - -

<שאול מרידור: הוא כבר לא מתגלגל בבג"ץ.

סתיו שפיר: הוא בהחלט מתגלגל בבג"ץ והוא עוד יתגלגל בבג"ץ.

<שאול מרידור: למיטב ידיעתי הוא אושר.

סתיו שפיר: אני מבקשת את תשובותיך לכל השאלות ששאלתי, גם אלה שאולי הן פחות נעימות ובחרת להתעלם מהם.

סתיו שפיר: ולגבי המחלוקת שאמרת שכביכול קיימת ביני לבין כל משרדי הממשלה על עבודתם של צוותים פנימיים, אני מזמינה אותך להסתכל בהוראת החוק.

סתיו שפיר: אתם אמורים לפרסם ולענות לשאלות הציבור, בטח לשאלות של חברי כנסת, לגבי דיונים כאלה, לגבי מסמכים שהגיעו אליכם ובהם השתמשתם כדי להגיע להחלטות.

סתיו שפיר: זאת לא שאלה של בחירה, זאת לא שאלה של בא לכם או לא בא לכם, זה החוק.

<שאול מרידור: אני מסכים, אין לנו ויכוח על זה.

סתיו שפיר: אני מבקשת לראות את כל המסמכים האלה, את כל סיכומי הדיון והפרוטוקולים, ואני מבקשת לקבל את תשובתך לגבי ניגודי עניינים, ובלי ההתחמקויות האלה והנזיפות בחברי הכנסת; זאת עבודתנו לשאול שאלות.

איתן כבל: תודה, סתיו.

איתן כבל: זהבה, בבקשה.

זהבה גלאון: מדהים לשמוע שהמנכ"ל אומר שהמשרד מפרסם רק נתונים שהוא מאמין בהם.

זהבה גלאון: אני מצטטת: המשרד מפרסם רק נתונים שהוא מאמין בהם.

<שאול מרידור: מה ההערה, חברת הכנסת גלאון?

<שאול מרידור: את רוצה שאני אפרסם נתון על מאגר שאנשי המקצוע שלי לא אומרים שהוא הנתון הנכון?

זהבה גלאון: אתה בחרת להתעלם תקופה ארוכה משני דוחות שפורסמו, ולא מקרי שפרסמתם את הדוח שלכם רק לאחר פרסום המתווה ועשר דקות לאחר סיום המסחר בבורסה.

זהבה גלאון: אתה צריך להתייחס לשאלות האלה.

<שאול מרידור: אני אשמח להתייחס.

זהבה גלאון: כשאנחנו באים לכאן וחושבים שצריכה להתנהל בדיקה וחקירה על ההתנהלות ועל ההסתרה, אז אתה מוחה על כך שאנחנו חברי כנסת לא מנומסים.

זהבה גלאון: אבל יש לנו חובה ויש לנו תפקיד לפקח על ההתנהלות של משרד האנרגיה, וגבולות הגזרה וגבולות הדיון נקבעים על פי החובה שלנו.

זהבה גלאון: אז אני מוכנה לחוש נזופה ואני לא חשה צורך להתנצל, אבל אני לא חושבת שאתה יכול להסתפק כאן בתשובה שהסאבטקסט שלה זה "אנחנו מתייצבים בנתונים לימין החברות ולא לימין הציבור".

איתן כבל: תודה.

איתן כבל: שאול, אני אאפשר לך לענות.

איתן כבל: אבל אני כבר אומר לך מראש, מכיוון שנזרקו ונאמרו כל מיני מספרים, אני מבקש שכל הנתונים שאמרת יובאו לנו בכתב בצורה מסודרת, כולל העניין של הפער שמתקיים סביב ה-20%.

איתן כבל: אני גם אבקש לקבל בכתב את התשובה לשאלה שסתיו העלתה.

יעל כהן-פארן: שיגיד גם בעל-פה.

יעל כהן-פארן: ואם אפשר, אז גם לקבל הסבר מדוע התשובה לבג"ץ הייתה שונה ממה - - -

איתן כבל: הוא אמר בצורה מפורשת שאין ועדה כזאת, והרי הוא לא יכול לפרט על מה שהוא אומר שלא קיים.

איתן כבל: ולכן מה שאני מנסה לומר - - -

סתיו שפיר: אבל זה בדיוק מה שהיה עם קנדל.

יעל כהן-פארן: אבל ה - - -

איתן כבל: חברים, בגלל זה אני פה, אל תעזרו לי.

איתן כבל: בגלל זה ביקשתי שיוציא את הדברים בכתב.

סתיו שפיר: אבל הוא אמר שהוא קרא את המכתב, והוא בחר שלא לענות.

סתיו שפיר: אז אני רוצה שיענה פה.

איתן כבל: לכן אני מבקש לקבל את הדברים האלה בכתב.

איתן כבל: שאול, אנא ענה בקצרה.

איתן כבל: יש לי עוד שתי שאלות, שאעביר אותן אליך בכתב.

<שאול מרידור: חברת הכנסת גלאון, אני מודה שאני לא מצליח להבין איך אם אנחנו שמנו מספר של 500 BCM, והחברות - - -

יעל כהן-פארן: אבל לבג"ץ אמרתם 600.

איתן כבל: די, די, יעל.

<שאול מרידור: שנייה, עוד רגע בבקשה, אני מנסה לענות.

יעל כהן-פארן: אבל זה לא סתם, זה מהותי.

איתן כבל: יעל, אני לא יכול לנהל את הדיון כך.

<קריאה: לבג"ץ לא כתבנו רק 600.

<קריאה: כתבנו שעמדת החברות היא 600 ושהמדינה בוחנת את המספר.

<קריאה: לא כתבנו שהמדינה מאמינה במספר 600.

יעל כהן-פארן: אפשר להראות לך את הציטוט בעוד רגע.

איתן כבל: סליחה, אני לא סיימתי את הדיון היום.

איתן כבל: אם אני אידרש לקיים דיון נוסף, אני אקיים אותו בצורה יותר רחבה.

איתן כבל: אני מבקש לכבד את הבקשה שלי.

<שאול מרידור: אני לא מצליח להבין איך אנחנו לצד החברות אם אנחנו פרסמנו מספר שהוא 500 BCM, שדרך אגב, זה קרוב מאוד למספר הראשון ורחוק מאוד מהמספר שהחברות פרסמו.

<שאול מרידור: איך הדבר הזה הופך אותנו לכאלה שעומדים לימין או לשמאל החברות?

<שאול מרידור: אני לא מצליח להבין.

<שאול מרידור: אני גם מאוד לא מבין את האמירות "לימין" או "לשמאל"; השאלה כמה גז יש היא לא שאלה של "לימין או לשמאל מישהו", היא שאלה מקצועית, כמה גז יש במאגר.

<שאול מרידור: דרך אגב, זו שאלה שהיא מאוד חשובה לכלכלה הישראלית, ולא מעניין אותי כרגע אם לחברה קוראים "נובל", "דלק", "אדיסון" או "אקסון מובייל", זה בכלל לא חשוב.

<שאול מרידור: כמות הגז במאגר היא שאלה מקצועית ועליה ניסינו לענות.

<שאול מרידור: ותאמינו לי שהמספר שאמרנו לא נעם לחברות.

<שאול מרידור: כך שלהגיד שאנחנו עמדנו לימין החברות במספר הזה – אני לא מבין את זה.

<שאול מרידור: לגבי שאלת ניגוד העניינים, אם היה ספק אז אני מבהיר פה בצורה שאינה משתמעת לשתי פנים:

<שאול מרידור: אני עובד בצורה מדוקדקת לפי מה שמותר לי בהסדר ניגוד העניינים שלי, ואני לא זז לא מניה ולא מקצתיה.

<שאול מרידור: יש יחד איתי עורכי דין בתוך המשרד שמפקחים עליי.

<שאול מרידור: בדיונים הספציפיים שנגעו בהחלפת פסקת היציבות בפסקה מעודדת השקעות, מי שישב איתי בחדר בכל עת היה המשנה ליועץ המשפטי לממשלה.

<שאול מרידור: תהיו סמוכים ובטוחים שגם הוא וגם אני מכירים את הסכם ניגוד העניינים שלי, ואני משתדל לקיים את החוק גם בהקשר הזה.

<שאול מרידור: ושלא יהיה ספק: אח שלי לא מייצג את "נובל" ו"דלק", הוא לא נגע בייצוג שלהם מרגע שאני נהייתי מנכ"ל משרד האנרגיה, וכל מה שאני עושה הוא בהתאם להסדר ניגוד העניינים.

סתיו שפיר: איפה הפרוטוקולים מהדיונים האלה?

<שאול מרידור: נראה לי שהסברתי שבזה יש לנו מחלוקת.

<שאול מרידור: יש לנו סיכומי - - -

איתן כבל: סליחה - - -

<שאול מרידור: אני לא אכנס לזה, היות שהיו"ר לא - - -

איתן כבל: משפט אחרון.

סתיו שפיר: רגע, סיכומי הדיון לא - - - ?

<שאול מרידור: עוד מילה אחת.

<שאול מרידור: היות שהדיון הזה - - -

איתן כבל: סתיו, אין לי בעיה שתזמיני אותו לוועדה שלך ותשאלי אותו את כל זה, אבל פשוט אין לי - - -

סתיו שפיר: פשוט נראה לי הזוי שמשחזרים את אותה הבעיה שהייתה בפעם הקודמת ולא מתקנים אותה.

איתן כבל: אני מקבל את מה שאת אומרת ואין לי בעיה שתזמיני אותו ותבקשי את כל הפרוטוקולים.

איתן כבל: שאול, אני רוצה לשאול אותך שתי שאלות שאני גם אעביר אותן בכתב: 1.

איתן כבל: במסגרת מתווה הגז אישרתם יצוא מ"תמר" לפני שיחובר מאגר נוסף לחוף.

איתן כבל: לא נראה לך שהיה ראוי לעדכן את הכנסת, הממשלה, בג"ץ וכל מי שצריך באומדנים האמתיים של "לווייתן" לפני שאישרתם הקלה כזאת?

איתן כבל: 2.

איתן כבל: אני רוצה להזכיר לך שלפני בג"ץ ציינתם שאתם מנהלים בחינה מחודשת של אומדן "לווייתן", ולא ציינתם את הנתונים.

איתן כבל: האם זו יד המקרה?

איתן כבל: אני רוצה לדעת מה הסיבה.

<שאול מרידור: עוד משפט אחד, למשהו שעלה פה שלוש פעמים.

<שאול מרידור: קודם כול, תגובת המדינה, סעיף 96, אני מצטט: "בהתאם לעמדת המחזיקות בזכות" – שזה "נובל" ו"דלק", למי שלא מבין – "יש במאגר למעלה מ-600 BCM.

<שאול מרידור: יוער כי משרד האנרגיה סבור שנתון זה אינו ודאי, ובימים אלה מתבצעת בחינה מקצועית לקביעת הכמויות".

<שאול מרידור: זה כתוב.

<שאול מרידור: לכן לא אמרנו לבג"ץ בשום שלב שיש 600 BCM במאגר.

<שאול מרידור: דבר שני, הסברתי ואני אומר בשנית, כי כנראה לא הובנתי: העיתוי של פרסום המספר היה העיתוי שבו הדוח הסתיים.

<שאול מרידור: הדיונים המקצועיים עליו הסתיימו, ושבוע לאחר מכן המספר הזה פורסם, בעת אישור התכנית לפיתוח "לווייתן", שניתנה על ידי הממונה על הנפט, והדבר הזה יצא מיד לתקשורת.

<שאול מרידור: דרך אגב, לשאלתה של חברת הכנסת, כדי שלא נחשוב שאנחנו עושים דברים למען החברות, רשות ניירות ערך, בסיכום איתנו, מבקשת שהודעות מהותיות שנוגעות לחברות יפורסמו או לפני תחילת המסחר או בתום המסחר, אבל לא באמצע המסחר, כדי לא לעוות את המסחר לאור החלטה כזאת או אחרת של המשרד.

<שאול מרידור: אנחנו מכבדים את הבקשה הזאת והיא גם נראית לנו בקשה די סבירה.

<שאול מרידור: הדבר הזה לא קורה כי משרד האנרגיה רוצה או לא רוצה לדאוג למישהו; הוא עושה את זה בתיאום עם הרגולטורים האחרים.

איתן כבל: תודה.

איתן כבל: אני כבר אומר שבעקבות התשובות שנקבל – שאני אפיץ אותן כמובן למציעים ולחברי הכנסת שנכחו בדיון – אני אקבל החלטה האם לקיים דיון נוסף.

איתן כבל: אבל כפי שאמרתי לך, אני רוצה לקבל את כל הדברים האלה דבר דבור על אופניו.